b'\n_START_ARTICLE_\nVitas Luckus\n_START_PARAGRAPH_\nVitas Luckus (1943 m. gegu\xc5\xbe\xc4\x97s 29 d. Kaunas \xe2\x80\x93 1987 m. kovo 16 d. Vilnius, palaidotas Nem\xc4\x97\xc5\xbeyje) \xe2\x80\x93 Lietuvos fotografas._NEWLINE_Vitas Luckus \xe2\x80\x93 konceptualiosios fotografijos pradininkas Lietuvoje. Prad\xc4\x97j\xc4\x99s nuo reporta\xc5\xbein\xc4\x97s fotografijos, k\xc5\xabr\xc4\x97jas pasiliko jai i\xc5\xa1tikimas ir meniniuose ie\xc5\xa1kojimuose. Daugelyje jo cikl\xc5\xb3, siekian\xc4\x8di\xc5\xb3 vien konceptualaus tikslo, med\xc5\xbeiaga paimta i\xc5\xa1 paties gyvenimo, o j\xc5\xb3 herojai: valstie\xc4\x8diai, miesto vaikai, atsitiktiniai gatv\xc4\x97s praeiviai._NEWLINE_Tad ir \xc5\xa1io fotografijos meistro \xc5\xbeym\xc4\x97 pasiliko visur: reporta\xc5\xbee, portrete, siurrealistin\xc4\x97je fotografijoje. Priklausydamas Lietuvos fotografijos mokyklos k\xc5\xabr\xc4\x97j\xc5\xb3 kartai, jis sugeb\xc4\x97jo organi\xc5\xa1kai sujungti du visi\xc5\xa1kai prie\xc5\xa1ingus pradus: tikrovi\xc5\xa1kiausi\xc4\x85 dokument\xc4\x85 ir dr\xc4\x85siausi\xc4\x85 i\xc5\xa1mon\xc4\x99.\n_START_SECTION_\nBiografija\n_START_PARAGRAPH_\nGim\xc4\x97 1943 05 29 Kaune. 1953 \xe2\x80\x93 1957 m. Kauno vidurin\xc4\x97je meno mokykloje mok\xc4\x97si tapybos. V\xc4\x97liau studijavo Kauno politechnikos instituto Vilniaus fakultete. Fotografuoti prad\xc4\x97jo 1956 m., o nuo 1959 m. prad\xc4\x97jo dalyvauti menin\xc4\x97s fotografijos parodose. 1967 m. \xc4\xafsidarbino fotografu "Lietkoops\xc4\x85jungoje", dirbo \xc5\xbeurnaluose "Banga", "Tarybin\xc4\x97 moteris" (1969 \xe2\x80\x93 1972), "\xc5\xa0vyturys" (1972 \xe2\x80\x93 1976), k\xc5\xabr\xc4\x97 reklamos u\xc5\xbesakymus "Inturistui". 1963 m. \xc4\xafstojo \xc4\xaf Kauno fotograf\xc5\xb3 klub\xc4\x85, buvo jo pirmininku. Nuo 1970 m. Lietuvos fotomeninink\xc5\xb3 s\xc4\x85jungos narys. Vaikai \xe2\x80\x93 Indr\xc4\x97 (1965 \xe2\x80\x93 1972, i\xc5\xa1 pirmosios santuokos su Valentina Urnie\xc5\xbei\xc5\xabte), Marija (1984 \xe2\x80\x93 1984, i\xc5\xa1 antros santuokos su Tatjana Luckiene) ir \xc4\xafvaikinta dukra Kotryna (g. 1984). Ne santuokose \xe2\x80\x93 Inga Filipovi\xc4\x8d (g. 1977) ir Simonas \xc5\xa0tuopys (g. 1982). Tragi\xc5\xa1kai \xc5\xbeuvo 1987 03 16 Vilniuje, buitinio konflikto metu nud\xc5\xabr\xc4\x99s \xc5\xbeurnalist\xc4\x85 Broni\xc5\xb3 Krakausk\xc4\x85, i\xc5\xa1\xc5\xa1oko i\xc5\xa1 ketvirto auk\xc5\xa1to._NEWLINE_2014 m. sukurtas dokumentinis biografinis filmas \xe2\x80\x9eMeistras ir Tatjana\xe2\x80\x9c apie V. Luck\xc5\xb3.'